钦定古今图书集成/理学汇编/经籍典/第077卷 > 易璇玑中 > 《明君道篇》第二
## 钦定古今图书集成/理学汇编/经籍典/第077卷 > 易璇玑中 > 《明君道篇》第二

阳道为君，阴道为民。君以致一为尊，民以致众为亲。
君致一，民致众，如是而不利焉者，未之有也。是故一
阳为君，五阴为民者，凡六卦，而五吉。唯过而在上，则
为群阴所剥。自是而外，在初为复，在二为师，在三为
谦，在四为豫，在五为比，无非吉也。《复》之卦曰：“复亨，出
入无疾，朋来无咎。”《师》之卦曰：“刚中而应，行险而顺。”以
“此毒天下而民从之吉。”《谦》之卦曰：“天道亏盈而益谦，
人道恶盈而好谦。”《豫》之卦曰：“天地以顺动，故日月不
过而四时不忒。圣人以顺动，则刑罚清而民服。”《比》之
卦曰：“原筮，元永贞，无咎”，以刚中也。“不宁方来，上下应
也。”其辞如此，可谓吉矣。然比九五，居中得位，由之获
吉，固无可疑。至于谦失其中，《师》非其位，复得其位而
失势，《豫》得其势而失位，宜若不可以吉者，乃略其势
位，齐其得失，自五而下，一名之“吉”，岂非阴致众而阳
致一乎？以至四阳在上而为《遁》，三阳在上而为《否》，二
阳在上而为《观》，一阳在五而为《比》，《遁》《否》不若《观》之“化
民”，《观》之“化民”不若《比》之建国，则君道可知矣。一阴在
外而为《夬》，二阴在外而为《大壮》，三阴在外而为《泰》，四
阴在外而为《临》，《夬》壮不若《泰》之交通，《泰》之交通又不
若《临》之无穷，则民道可知矣。以《姤》之九二，而不免擅
九四之鱼者，阴太少也。以《同人》之九三，而不免据九
五之应者，阳太多也。《比》之卦“信吉”也。自九五而下加
一阳焉，则谓之《萃》。《萃》与《比》，位相似而势不同矣。《师》之
卦“信吉”也。自九二而上加一阳焉，则谓之《升》。《师》与升，
势相近而利不同矣。是故“除戎器，戒不虞”，则不若“建
万国、亲诸侯”之势有馀也；“顺德”积小以高大，则不若
容民畜众之利有馀也。非由他，故《萃》有四以分其权，
而《比》九五得以专也；《升》有三以分其应，而《师》九二得
其全也。至《小过》之卦，以二阳而陷于四阴，则为臣强
于君。然去上一阳，则谓之《谦》，去下一阳，则谓之《豫》，二
阳俱存，则谓之《小过》。审乎此，则君民之机断可识矣。
君道致一无不宗，民道致众无不从。故《豫》有五民，则
以由豫者为得；复有一君，则以迷复者为凶。《谦》之九
三，上承下施，虽曰“甚劳”，而亦有君子之终。谓由《豫》为
得，则九四之荣可知也。谓“迷《复》为凶”，则初九之明可
知也。谓“劳谦君子有终”，则九三之能可知也。案六十
四卦，阳爻二三者，大抵吉凶相半，未有若独阳为主，
凡六卦而五吉，如《复》《师》《谦》《豫》《比》者，然则圣人设卦观
象，所以尊君上之意，为何如哉